Bent Bøgsted (DF), 2012-12-14:
Når vi har den her debat i dag, håber jeg da, at regeringen kan høre, hvor dårlig en sag de egentlig har – også når skatteministeren hele tiden snakker om EU-regler i stedet for den afgift, man har lagt på, vel vidende, at det jo er en del af det, der er med i finansloven, og som der skal bruges penge til, måske til at betale nogle af Enhedslistens ønsker.
Men jeg har simpelt hen bare ikke forståelse for, at en regering, der egentlig siger, at de gerne vil skabe arbejdspladser, at de gerne vil skabe omsætning og vækst, at de også gerne vil støtte friheden, så går ud og tryner nogle månedsaviser, der har samme redaktionelle indhold som ugeaviser.
Forskellen er, at månedsaviserne egentlig er frie aviser, mens rigtig mange af ugeaviserne er opkøbt af de store medier.
Det er måske også derfor, at pressen ikke har været særlig interesseret i at skrive om det her.
Men på den her måde går skatteministeren ud – tillykke med det – og er med til at lukke nogle månedsaviser, som bliver læst af en stor del af befolkningen dér, hvor de udkommer.
De har også det her lokalt redaktionelle indhold, men de har det problem, at de udkommer en gang om måneden.
Så laver ministeren det sådan, at det er o.k., hvis de udkommer 20 gange på 10 måneder; så kan de blive fritaget.
Så nu står ministeren i den situation, at der er nogle månedsaviser, som skal vælge, om de har kapacitet til at udkomme 20 gange på 10 måneder, og hvis ikke de har det, vil jeg sige tillykke til skatteministeren for at have lukket nogle månedsaviser, for det er det, der bliver resultatet af det.
Der kommer ingen afgift ind til staten, men resultatet er, at nogle månedsaviser bliver lukket, hvis de ikke har kapacitet til at udkomme 20 gange på 10 måneder.
Har de så det, jamen så får ministeren alligevel ingen afgift ind.
Så mangler der lidt penge i kassen, vil jeg sige til skatteministeren.
Men at en socialistisk regering, der ellers siger, at de vil være med til at bygge samfundet op, går ud og siger, at de nu vil tage de store mediers side – for de skal nok klare sig, for de får det ind på alle reklamerne i deres aviser, der udkommer en gang om ugen – men månedsaviserne, der er konkurrenter til de store medier, lukker man på det her grundlag, er sørgeligt.
Det er simpelt hen så sørgeligt at se en socialistisk regering, der knægter frihedstrangen på den måde.
Og tillykke til Enhedslisten for, at de har støttet det her forslag om at lukke månedsaviser.
Jeg ved ikke, hvad Enhedslisten har af ønske om at tryne de her små månedsaviser, mens man støtter de store nyhedsmedier.
Det er normalt dem, Enhedslisten mange gange er imod, for det er jo kapitalismen, der sidder på dem.
Men nu tryner man de her månedsaviser, der gør en stor indsats, og som er sig selv og ikke er opkøbt af de store nyhedsmedier.
Tillykke med det.
At det er en rød regering, der klarer det her, havde jeg aldrig nogen sinde i min vildeste fantasi forestillet mig skulle ske.
Men i Dansk Folkeparti har vi jo stemt imod.
Vi har også stillet et ændringsforslag, så de her månedsaviser kunne blive undtaget fra det, men det var der heller ikke lydhørhed over for.
Man vil partout lukke de her månedsaviser.
Jeg håber selvfølgelig, at de på en eller anden måde kan finde nogle investorer, der vil hjælpe dem, så de kan udkomme 20 gange på 10 måneder, for så får regeringen alligevel ikke det bidrag ind. Lad os nu se, hvordan det udvikler sig, men går de hen og lukker, synes jeg, at skatteministeren skulle sende en krans til de her aviser og sige tak for den tid, de har været her, og sige: Nu har jeg afskaffet jer.
Det var et vellykket indgreb over for månedsaviserne.
Det er egentlig lidt træls at starte som skatteminister og så skulle have sådan en sag på sig med det samme.